Komisijos reglamentas (EB) Nr. 1205/2003
2003 m. liepos 4 d.
iš dalies pakeičiantis Reglamentą (EB) Nr. 753/2002, nustatantį tam tikras Tarybos reglamento (EB) Nr. 1493/1999 nuostatų dėl kai kurių vyno sektoriaus produktų aprašymo, pavadinimo, pateikimo ir apsaugos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 80 straipsnio b punktą,
kadangi:
(1) Komisijos reglamente (EB) Nr. 753/2002 [3] su paskutiniais pakeitimais, padarytais Reglamentu (EB) Nr. 2086/2002 [4], nustatyta, kad jis turi būti taikomas nuo 2003 m. rugpjūčio 1 d., kad vyno sektoriaus ūkio subjektai ir atitinkamos nacionalinės institucijos turėtų pakankamai laiko pasirengti tame reglamente nustatytų naujų ženklinimo taisyklių taikymui.
(2) Reglamente (EB) Nr. 753/2002 numatytas iki 2003 m. rugpjūčio 1 d. trunkantis pereinamasis laikotarpis, kuriuo ūkio subjektai gali toliau naudoti etiketes ir fasavimo medžiagą, kurioje nurodyti duomenys, išspausdinti laikantis nuostatų, galiojusių jas išleidus į apyvartą, tačiau kurios nebeatitinka Reglamento (EB) Nr. 753/2002 nuostatų.
(3) Atsižvelgiant į diskusijas, vykusias tarp atitinkamų nacionalinių institucijų ir tarp šių institucijų bei verslininkų, būtina pratęsti pereinamąjį laikotarpį iki 2004 m. vasario 1 d., kad ūkio subjektai galėtų naudoti etiketes ir fasavimo medžiagą, atitinkančias ankstesnes nuostatas.
(4) Reikėtų atitinkamai iš dalies pakeisti Reglamentą (EB) Nr. 753/2002.
(5) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 753/2002 iš dalies keičiamas taip:
47 straipsnio 1 dalies antroji pastraipa pakeičiama taip:
"Etiketės ir fasavimo medžiaga, kurioje pateikti duomenys, išspausdinti laikantis nuostatų, galiojusių iki šio reglamento įsigaliojimo, gali būti toliau naudojamos iki 2004 m. vasario 1 d."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 4 d.